
Text rozhodnutia
Súd: Krajský súd Bratislava Spisová značka: 1Cob/139/2014 Identifikačné číslo súdneho spisu: 1114208837 Dátum vydania rozhodnutia: 30. 10. 2014 Meno a priezvisko sudcu, VSÚ: JUDr. Soňa Pekarčíková ECLI: ECLI:SK:KSBA:2014:1114208837.1 Uznesenie Krajský súd v Bratislave vo veci námietok proti odmietnutiu vykonania zápisu zmeny zapísaných údajov do obchodného registra pri obchodnej spoločnosti Závodská&Závodský, s. r. o., Súmračná 4/3256, 821 02 Bratislava, IČO: 46 755 241, o odvolaní navrhovateľa Závodská&Závodský, s. r. o. proti uzneseniu Okresného súdu Bratislava I zo dňa 31. 03. 2014 č. k. 33Nsre/31/2014-2, takto r o z h o d o l : Krajský súd v Bratislave odvolanie navrhovateľa proti uzneseniu Okresného súdu Bratislava I zo dňa 31. 03. 2014 č. k. 33Nsre/31/2014-2 o d m i e t a . o d ô v o d n e n i e : Napadnutým uznesením súd prvého stupňa zamietol v zmysle § 200b ods. 6 O.s.p. námietky zo dňa 24. 03. 2014 proti odmietnutiu vykonania zmeny zapísaných údajov do obchodného registra pri obchodnej spoločnosti Závodská&Závodský, s. r. o., IČO: 46 755 241. V odôvodnení uviedol, že odmietnutie vykonania zápisu zmeny zapísaných údajov do obchodného registra bolo odôvodnené okrem iného tým, že návrh navrhovateľa nebol úplný v zmysle § 6 ods. 1 písm. b) zákona č. 530/2003 Z. z. o obchodnom registri, keď nebol podaný na tlačive ustanovenom vyhláškou MS SR č. 25/2004 Z. z., ktoré musí obsahovať všetky zapisované skutočnosti a údaje, ktoré vyplývajú z predložených listín, pričom podpis navrhovateľa musí byť úradne overený. Dňa 24. 03. 2014 boli súdu doručené námietky, v prílohe ktorých navrhovateľ predložil doklad o zaplatení súdneho poplatku vo výške 66,- Eur a zápisnicu z valného zhromaždenia konaného dňa 05. 01. 2014, na ktorom bola odsúhlasená zmena sídla spoločnosti. Nakoľko navrhovateľ spolu s námietkami a uvedenými listinami nepredložil v námietkovom konaní návrh na zápis zmeny zapísaných údajov o spoločnosti s ručením obmedzeným s úradne overeným podpisom konateľa, súd mal za to, že navrhovateľ nesplnil jeden zo základných zákonných predpokladov pre vykonanie zápisu, a teda nakoľko navrhovateľ vytýkané vady podaného návrhu svojimi námietkami neodstránil, súd v súlade s ust. § 200b O.s.p. jeho námietky zamietol. Proti tomuto uzneseniu podala odvolanie spoločnosť Závodská&Závodský, s. r. o., ktorá poukázala na odstránenie všetkých nedostatkov a doplnenie návrhu na zápis zmeny zapísaných údajov, ako i všetkých požadovaných príloh spolu s úhradou súdneho poplatku, na základe čoho žiadala súd o vykonanie zápisu zmeny sídla obchodnej spoločnosti do obchodného registra. Podľa ust. § 218 ods. 1 písm. a) O.s.p., odvolací súd odmietne odvolanie, ktoré bolo podané oneskorene. Podľa ust. § 204 ods. 1 veta prvá O.s.p., odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa ust. § 204 ods. 2 O.s.p., odvolanie je podané včas aj vtedy ak bolo podané po uplynutí lehoty podľa uvedeného ust. § 204 ods. 1 preto, že sa odvolateľ spravoval nesprávnym poučením súdu o lehote na podanie odvolania. Ak rozhodnutie neobsahuje poučenie o lehote na podanie odvolania, alebo ak obsahuje nesprávne poučenie o tom, že odvolanie nie je prípustné, možno podať odvolanie do troch mesiacov od doručenia. Podľa ust. § 57 ods. 1 O.s.p., do plynutia lehoty sa nezapočítava deň, keď došlo ku skutočnosti určujúcej začiatok lehoty. Podľa ust. § 57 ods. 2 O.s.p., lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo ku skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Podľa ust. § 57 ods. 3 O.s.p., lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. V posudzovanej veci nie je sporná skutočnosť, že napadnuté uznesenie súdu prvého stupňa obsahuje poučenie o prípustnosti odvolania proti nemu do 15 dní od jeho doručenia na súd prvého stupňa. Z doručenky zo zásielky, ktorou sa doručovalo napadnuté uznesenie súdu prvého stupňa, je zrejmé, že toto bolo prostredníctvom pošty doručené spoločnosti Závodská&Závodský, s. r. o. dňa 08. 04. 2014. Lehota na podanie odvolania proti rozhodnutiu súdu ustanovená v § 204 ods. 1 O.s.p. odvolateľovi márne uplynula v zmysle vyššie citovaných zákonných ustanovení a uvedených skutočností najneskôr dňa 23. 04. 2014. Ak teda odvolateľ podal proti tomuto uzneseniu odvolanie na poštovú prepravu dňa 24. 04. 2014 (doplnené dňa 27. 05. 2014), podal toto odvolanie po odvolacej lehote, t. j. oneskorene a z toho dôvodu odvolací súd odvolanie bez jeho vecného preskúmania podľa ust. § 218 ods. 1 písm. a) O.s.p. odmietol. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1114208837.1 (dáta aktuálne k 14. 11. 2026). Záväzné je znenie zverejnené súdom.




